Arhiva Electrecord, acum online

Zaf a dat în weekend peste o aplicație românească grozavă: Electrecord. Sunt sute, poate chiar mii de înregistrări în aplicație – presupun că, de fapt, e toată arhiva Electrecord aici – și merge brici, rapid și fără sughițuri.

Luni, la radio, am conectat telefonul la mixer și am deschis liniile. A sunat lumea în draci. Orice au cerut oamenii – artiști români – am găsit instantaneu și am difuzat live. Cred că oricine a apărut la un moment dat pe o înregistrare Electrecord e în aplicație. Muzică populară, ușoară, clasică, rock și folk, jazz, muzică religioasă și corală dar și “povești, poezii și diverse” sunt categoriile aplicație, și fiecare din ele este împărțită pe diverse stiluri, cum ar fi “șlagăr, romanță, tango, indiană (!), patriotică, gipsy jazz, petrecere” șamd. Piesele și albumele pot fi ascultate online sau cumpărate.

Pe pagina aplicației din App Store (link aici) scrie că trebuie să plătești un abonament ca să asculți nelimitat, dar nici Zaf și nici eu n-am avut vreo limită ieri când am tot dat play la piese. Poate e o scăpare?

Nu știu cine a făcut aplicația (și pe ce bani), dar e foarte bine lucrată. Nu zic de design, unde se poate discuta la nesfârșit, ci de organizarea logică și de rapiditate. Cu atât mai surprinzătoare apariția cu cât despre electrecord nu mai știm nimic de ani de zile. Dacă tastezi electrecord.ro găsești o poză de site – la propriu, prima pagină de pe site e și singura și arată ca mai jos, fără nici un link; e chiar… o poză:

Mister, ca atare, dar mister d-ăla bun. Bine-ați venit în prezent, Electrecord!